להשתחרר משעתוק הפערים

**למה יצאנו לדרך?**

ערך השוויון הינו ערך מרכזי בחברות מודרניות ודמוקרטיות והן מנסות לממשו בעזרת כינון תשתיות ומשאבים המאפשרים שוויון הזדמנויות לכולם כגון מערכת חינוך ממלכתית. למרות מאמצים אלו, בחינה לעומק של אותן חברות בכלל והחברה הישראלית בפרט מגלה חוסר השוויון אינו מצטמצם ואף משעתק את עצמו. תופעות כגון עוני, חוסר השכלה ודימוי עצמי וחברתי נמוך משעתקות את עצמן בקרב אוכלוסיות מסוימות, כפי שהשכלה גבוהה, עושר ויוקרה משעתקות את עצמן בקרב אוכלוסיות אחרות.

בחינה של מערכת החינוך, מגלה שהיא מהווה תמונת מראה מדויקת של אי השוויון בחברה, כך שגם בה ישנו שעתוק הישגים בקרב התלמידים בהתאם להישגיהם ומעמדם החברתי כלכלי של הוריהם. לאור עובדה זו, יש לבדוק האם מערכת החינוך, שנועדה להבטיח שוויון הזדמנויות ולאפשר הצלחה בכל קנה מידה לכל אדם, ללא קשר למינו, מוצאו, מצבו הכלכלי ומקום מגוריו, עושה תפקיד הפוך ומשמשת כלי לקיבוע מעמדות.

זיהוי המנגנונים החברתיים הסמויים והגלויים שמעודדים שעתוק פערים בחברה לצד יצירת מערכת חינוך המנותקת מהמבנה החברתי ומטפחת תפיסת עולם המאמינה ומקדמת כל ילד יאפשרו צמצום שעתוק הפערים.

**שאלת השיפוד**

* איך יוצאים ממנגנון שעתוק פערים?

**מפת דרכים**

1. **את מי יש ללמד?**

מסכתות קטנות, אבות דרבי נתן, נוסחה א, ג

1. **מדוע בית שמאי בכל זאת?**

תרגום, חכם חיים יוסף דוד אזולאי, פתח עיניים, חלק ב, אבות א, והעמידו תלמידים הרבה, דפוס אליעזר סעדון, ליוורנו, תק"ן, עמ' פה

1. **בית הספר בשירות המבנה החברתי**

צבי לם, לחץ והתנגדות בחינוך: מאמרים ושיחות, ספרית פועלים, תל-אביב, תש"ס, עמ' 111-112.

1. **כל אחד עומד בתנאים של בית שמאי**

תרגום, חכם רחמים נסים יצחק פאלאג'י, אבות הרא"ש, חלק ב, אבות דרבי נתן, פרק ב, דפוס

יצחק שמואל, איזמיר, תרכ"ט, עמ' ו

**הסיפור של הדף**

1. **את מי יש ללמד?**

המקור הראשון מציג מחלוקת בין בית שמאי לבין בית הלל בשאלה את מי צריך ללמד? בית שמאי טוענים שיש ללמד רק את אלו שעמדו בתנאי קבלה הקשורים ליכולות אישיות, למעמד ויכולת כלכלית. בית הלל טוענים שיש ללמד כל אחד ללא מיון מוקדם. מתוך המחלוקת ניתן להבין שהדעות השונות נגזרות מהגדרה שונה של מטרת הלימוד. את מטרתם של בית הלל ניתן לראות כמנוע למוביליות חברתית ומניעת שעתוק פערים.

1. **מדוע בית שמאי בכל זאת?**

במקור השני מסביר מרן החיד"א שהתנאים שמציבים בית שמאי אמנם נחוצים כתנאי ללמידה, יחד עם זאת הוא מפרש מדוע בית הילל חושבים שיש ללמד את כולם בכל זאת. הפירוש שהוא נותן לכל אחד מהצדדים במחלוקת מבהיר שמהותה היא על הדרך הנכונה לשמור על התורה. בית שמאי טוענים שרק לומדים שעומדים בקריטריונים של 'איכות' ישמרו על התורה ואילו בית הילל אומרים שכמות הלומדים היא זו שתשמור על התורה. החיד"א מוסיף שהתורה עצמה אף מחוללת שינוי ומטיבה עם האדם ולכן לפי בית הלל אין למנוע ממי שבא עם תנאים מקדימים פחותים ללמידה.

1. **בית הספר בשירות המבנה החברתי**

במקור השלישי טוען צבי לם שמערכת החינוך הישראלית בנויה על פי גישתם של בית הלל ואף מחייבת את כולם ללמוד, אך בפועל בתי הספר לא רק שאינם מאפשרים צמצום פערים ומתוך כך מוביליות חברתית אלא שהם פועלים באופן שיוצר תוצאה הפוכה - קיבוע ושימור של המעמדות החברתיים .

1. **כל אחד עומד בתנאים של בית שמאי**

במקור האחרון הרב פאלאג'י מפרש את דברי בית הילל ומתוך עמדתם מנהל דיאלוג עם התנאים שמציבים בית שמאי. הדיאלוג של הרב פאלאג'י עוסק גם הוא בהגדרת מטרתו של החינוך, אך בשונה מהמקורות הקודמים הוא טוען שמטרת הלימוד היא תהליך השינוי שעובר האדם כאשר הוא לומד. בסוף דבריו מפריך הרב פאלאג'י את התנאי של הייחוס שמציבים בית שמאי בצורה שמאפשרת חשיבה מחדש על יציאה משעתוק פערים.

**מהלכים בדרך**

והעמידו תלמידים הרבה - שבית שמאי אומרים: אל יִשְנה אדם, אלא למי שהוא חכם ועניו ובן אבות ועשיר.1 ובית הלל אומרים: לכל אדם יִשְנה,2 שהרבה פושעים היו בהם בישראל ונתקרבו לתלמוד תורה ויצאו מהם חסידים צדיקים וכשרים.3

# מסכתות קטנות, אבות דרבי נתן, נוסחה א, ג

1. **את מי יש ללמד?**

**תחנה ראשונה:** והעמידו תלמידים הרבה - שבית שמאי אומרים: אל יִשְנה אדם, אלא למי שהוא חכם ועניו ובן אבות ועשיר.

**קו עצירה:** "ובן אבות ועשיר".

**תמרור עצירה:** "אל ישנה אדם אלא למי שהוא..."

**השאלה:** מדוע מציבים בית שמאי תנאים לדמותו של התלמיד?

**מסלולים אפשריים:** המשנה במסכת אבות מציבה משימה בפני אלה שמעבירים את המסורת והיא להעמיד תלמידים הרבה. באים בית שמאי ומציבים תנאים למשימה זו. הבירור של הסיבות שמביאות את בית שמאי להעמיד תנאים ללמידה יאפשר לבחון טוב יותר איזו חברה יוצרים תנאים אלה.

* בית שמאי מעוניינים למצב את הלימוד כעיסוק יוקרתי, לשם כך הם מציבים קריטריונים מהתחום האישי כמו חכמה וענוה ומהתחומים הכלכליים מעמדיים.
* בית שמאי מודעים לאתגרים שלימוד התורה טומן ולכן הם בוחרים קריטריונים שימיינו את האנשים כך שרק בעלי יכולת, תמיכה מבית ורווחה כלכלית ילמדו.
* בית שמאי מחויבים לתורה ובחירת האנשים המתאימים ביותר ללימוד עם פוטנציאל גבוה להצלחה תביא להגדלת התורה.
* עומד במרכז עמדתם של בית שמאי. רק לימוד השואף למצוינות יוכל להניב את רמת הלימוד הגבוהה ביותר שהתורה ראויה לה ועל מנת ל"ייצר" את הלימוד האיכותי ביותר שהתורה ראויה לו יש לבחור את האנשים המתאימים לכך ביותר.

**צידה לדרך:** משנה זו היא מתוך מסכת אבות דרבי נתן והיא מפרשת את המשנה הראשונה במסכת אבות. בית הילל ובית שמאי מייצגים שתי אסכולות שונות בפרשנות ובפסיקת הלכה. בית הילל מייצגים את הפסיקה המקלה ואילו בית שמאי את המחמירה.

אבות דרבי נתן – אחת מהמסכתות הקטנות הירושלמיות, שלא נכנסו למשנה, המסכת מיוחסת לרבי נתן הבבלי שחי לפני דורו של רבי יהודה הנשיא. המסכת מכילה מאמרים מלוקטים על דרך הלמוד והמוסר.

**תחנה שניה:** ובית הלל אומרים: לכל אדם יִשְנה,

**קו ותמרור עצירה:** "לכל אדם ישנה"

**שאלה:** כיצד בית הילל קובעים זאת בנחרצות כל כך?

**מסלולים אפשריים:** בית הילל חולקים על בית שמאי וטוענים שצריך ללמד כל אדם. הקיצור של דבריהם ללא 'אותיות קטנות' מעיד על כך שהם נחרצים בדעתם. נחרצות כזו בתהליך מורכב שרבים אינם צולחים אותו אמורה להישען על הוכחות או תפיסות עולם מוצקות.

* משה קיבל תורה מסיני שנועדה לכלל עם ישראל, ללא סייגים, בית הילל מבינים מכך שהמלמדים, שמקבלים את התורה ממשה נדרשים ללמד את כולם.
* בית הילל דואגים לתורה, הם חושבים שצמצום מספר הלומדים יביא לצמצום והחלשת התורה הן בהיקף והן בעומק.
* בית הילל נחרצים מכיוון שהם נאמנים ללשון המשנה: 'והעמידו תלמידים הרבה' לא ניתן לעמוד במשימה זו אם מציבים תנאים לדמותו של הלומד.

**תחנה שלישית:** שהרבה פושעים היו בהם בישראל ונתקרבו לתלמוד תורה ויצאו מהם חסידים צדיקים וכשרים.

**קו עצירה:** "שהרבה פושעים היו בהם בישראל ונתקרבו לתלמוד תורה ויצאו מהם חסידים צדיקים וכשרים."

**שאלה:** מדוע בוחרים בית הלל להסביר את עמדתם דרך הדוגמא של פושעים שהתקרבו לתורה?

**מסלולים אפשריים:** בית הילל מסבירים את עמדתם הנחרצת, דרך התהליך שיוצר לימוד התורה בקרב פושעים. אפשר לתת פרשנויות שונות לבחירה בתהליך שפושעים עוברים בלימוד התורה. כל אחת מהפרשנויות תציג עמדה שונה לגבי המשמעות של 'והעמידו תלמידים הרבה'.

* בית הילל טוענים שעיקר לימוד התורה הוא ההשפעה של התורה על הלומד, ואין דוגמא טובה יותר מהשפעה על אנשים שנחשבים לרחוקים מדרכה של תורה.
* בית הילל דואגים לחלשים ביותר לחברה בידיעה שהם הראשונים שיפלטו ממעגל הלמידה במידה ודעתם של בית שמאי תהפוך לדעה רווחת.
* בית הילל אומנם מקבלים את כולם לבית המדרש אך הם הם שותפים לחשיבה המפלה של בית שמאי מכיוון שכל מי שהוא לא חכם, עניו, בן אבות, עשיר הוא בהכרח פושע.

|  |
| --- |
|  |

1. **מדוע בית שמאי בכל זאת?**

ואפשר לומר שטעמיו של בית שמאי בתנאים הללו: היינו שיהיה חכם - כלומר מבין ובעל שכל כדי שתכף יבין מה שאמר רבו ולא יאבד הזמן.1

ועניו - שאם הוא גאה, מה יועיל?! כי יפגע בו רבו וילמדהו, הלא כל מה שלמד, התעיף עיניך בו ואיננו, כמו שאמרו זכרם לברכה שמי שהוא גאה חכמתו מסתלקת ממנו. נמצא רבו יגע לריק.2

ובן אבות - משום שאמרו רבנינו זכרם לברכה חלק פסוק "בלב נבון תנוח חכמה" זה תלמיד חכם בן תלמיד חכם, ונמצא כשהוא בן אבות מצליח, שזכות אבותיו מסייעתו ולבו לב נבון, ונחה עליו רוח חכמה.3

ועשיר - כלומר די מחסורו כדי שלא יהנה מכבוד תורה ונוטל חייו מן העולם.4

ובית הלל סוברים שאם כך תתמעט התורה מישראל, לכן יש ללמד לכל אדם5 והתורה אגן מגינה ומצל מצילה, ויחזור למוטב ואין לדקדק בזה.6

תרגום, חכם חיים יוסף דוד אזולאי, פתח עיניים, חלק ב, אבות א, והעמידו תלמידים הרבה, דפוס אליעזר סעדון, ליוורנו, תק"ן, עמ' פה

**תחנה ראשונה:** ואפשר לומר שטעמיו של בית שמאי בתנאים הללו: היינו שיהיה חכם - כלומר מבין ובעל שכל כדי שתכף יבין מה שאמר רבו ולא יאבד הזמן.

**קו עצירה:** "ולא יאבד הזמן**"**

**תמרור עצירה: "**שתכף יבין מה שאמר רבו?**"**

**שאלה:** איזו חשיבות יש להבנה מהירה של הנלמד לתהליך הלמידה?

**מסלולים אפשריים:** החיד"א מציע הסבר לתנאים הנדרשים ללמידה על פי בית שמאי, הפרשנות לחכמה כתנאי ללמידה היא מהירות הקליטה וההבנה של התלמיד את החומר הנלמד. ניתן להניח שיש השלכות שונות על תהליך הלמידה כאשר כל הלומדים מבינים במהירות את הנלמד.

* לומד שקולט לאט את הנלמד, עלול לפתח תסכולים ולאבד את המוטיבציה ללמידה עד כדי התרחקות מהתורה ומאהבת הלימוד.
* הלימוד מתרחש בקבוצה, נוכחותם של תלמידים שאינם מבינים במהירות ובקלות את הנלמד, דורשת מהמורה להתעכב, והכיתה כולה מאבדת זמן יקר.
* כל הבנה טומנת בחובה העמקה נוספת בלימוד התורה, לכן תלמידים שמבינים מהר מעמיקים בתורה ומגדילים אותה.

**תחנה שניה:** ועניו - שאם הוא גאה, מה יועיל?! כי יפגע בו רבו וילמדהו, הלא כל מה שלמד, התעיף עיניך בו ואיננו, כמו שאמרו זכרם לברכה שמי שהוא גאה חכמתו מסתלקת ממנו. נמצא רבו יגע לריק.

**קו עצירה:** "נמצא רבו יגע לריק"

**תמרור עצירה:** "שמי שהוא גאה חכמתו מסתלקת ממנו"

**שאלה:** כיצד משפיעה הגאווה על יכולת הלמידה?

**מסלולים אפשריים:** החיד"א קושר בין התנאי הראשון שמציבים בית שמאי לבין התנאי השני, לטענתו הגאווה משפיעה על יכולת הלמידה גם במידה וקיימת יכולת קוגניטיבית. תנאי אישיותי הוא מוצב בשל ההיבטים הערכיים של תהליך הלמידה חיבורו ליכולת הקוגניטיבית דורש הסבר.

* מידת הגאווה עלולה לבלבל את האדם ולטעת בו את ההרגשה שהוא יודע יותר מרבו, עד כדי שלא יוכל לקבל ממנו תורה.
* מידת הענווה היא תנאי ללימוד תורה מכיוון שרק בעמדה זו הלומד מבין את הפער בין הידע וההבנה שלו לבין גודלה של התורה כולה.
* בחלק מתהליך הלימוד, נדרש הלומד להפוך לכלי מקבל, מידת הגאווה עלולה לפגוע ביכולת זו המעידה על חסר שצריך להתמלא.

**תחנה שלישית:** ובן אבות - משום שאמרו רבנינו זכרם לברכה חלק פסוק "בלב נבון תנוח חכמה" זה תלמיד חכם בן תלמיד חכם, ונמצא כשהוא בן אבות מצליח, שזכות אבותיו מסייעתו ולבו לב נבון, ונחה עליו רוח חכמה.

**קו עצירה:** "ונחה עליו רוח חכמה"

**תמרור עצירה:** "שזכות אבותיו מסייעתו ולבו לב נבון"

**שאלה:** מה יש בזכות אבות שהיא מסייעת לקבלת רוח חכמה?

**מסלולים אפשריים:** החיד"א טוען שתלמיד שיש לו אב תלמיד חכם קל לו יותר לקבל רוח חכמה. ניתן להבין בדרכים שונות את הפרשנות שנותן החיד"א לביטוי 'בן אבות' וכן את המושג 'רוח חכמה'. כל פרשנות שתינתן לשני הביטויים תשנה את משמעות התנאי שמציבים בית שמאי.

* החיד"א מפרש המושג 'בן אבות' כבן של תלמיד חכם ומשחרר אותו במעט מההקשר המעמדי הרחב. פרשנות זו מסבירה שקבלת רוח חכמה היא יכולת מולדת שעוברת מאב לבן.
* זכות אבות היא מתנה רוחנית שמקבל רק אדם שאביו תלמיד חכם והיא מאפשרת לו ללמוד טוב יותר**.**
* אדם או ילד שאביו תלמיד חכם נעזר בידע ובמיומנויות של אביו ומגיע ליכולות גבוהות יותר בזמן קצר יותר.

**תחנה רביעית:** ועשיר - כלומר די מחסורו כדי שלא יהנה מכבוד תורה ונוטל חייו מן העולם.

**קו עצירה:** "ונוטל חייו מן העולם"

**תמרור עצירה:** "כלומר די מחסורו"

**שאלה:** מדוע מפרש החיד"א את העושר כדי מחסורו?

**מסלולים אפשריים:** החיד"א מפרש עשיר כאחד שיש לו מספיק כדי למלא את הצרכים שלו, וזאת כדי שלא יצטרך להשתמש בתורה כדי למלא צרכים אלה. פרשנות כזו לדברי בית שמאי עשויה לשנות את המשמעות הרגילה של המילה עשיר במספר צורות.

* לכל אדם צרכים שונים חלקם כלכליים וחלקם לא, 'עשיר' על פי החיד"א הוא אדם שיש לו מספיק כדי למלא את כל הצרכים שלו גם הנפשיים והרגשיים.
* די מחסורו - צרכים בסיסיים, לכן עשיר אינו אדם בעל ממון רב ונכסים אלא אדם שיש בידו מספיק כדי למלא צרכים אלה. פרשנות זו מרחיבה מאד את התנאי שמציבים בית שמאי.
* נוטל חייו מן העולם אינו בהכרח מוות, אלא חוסר חיוניות והתחדשות בלימוד התורה, תלמיד שעסוק במילוי הצרכים האישיים שלו אינו מסוגל לחדש בדברי תורה.

**תחנה חמישית:** ובית הלל סוברים שאם כך תתמעט התורה מישראל, לכן יש ללמד לכל אדם

**קו עצירה:** "ללמד לכל אדם"

**תמרור עצירה:** "תתמעט התורה מישראל"

**שאלה:** מדוע התורה מתמעטת כאשר יש מעט תלמידים?

**מסלולים אפשריים:** לאחר שמסיים החיד"א להסביר את מידת נחיצותם של התנאים שמציבים בית שמאי הוא עובר להסביר את הצד של בית הילל. בית הילל, לדעת החיד"א, דואגים לתורה מכיוון שהעמדת מעט תלמידים ממעיטה את התורה.

* התורה מתרחבת ומתפשטת בהתאם למספר האנשים הלומדים אותה, ולא בהתאם לפלפול ולהעמקה של מספר לומדים מצומצם.
* מכיוון שלכל אדם יש חלק בתורה שרק הוא קיבל מסיני, המשמעות של מספר לומדים קטן הוא יותר ויותר חלקים של התורה שנמסרו בסיני לא באים לידי ביטוי.
* עומקה ורוחבה של התורה הם מדדים קבועים, צמצום מספר הלומדים על ידי תנאים מקדימים מונע מהתורה להגיע לכל אדם מישראל.

**תחנה ששית:** והתורה אגן מגינה ומצל מצילה, ויחזור למוטב ואין לדקדק בזה.

**קו עצירה:** "ואין לדקדק בזה"

**תמרור עצירה:** "והתורה אגן מגינה ואצל מצילה"

**שאלה:** מדוע החיד"א אינו מקבל את דעתם של בית שמאי?

**מסלולים אפשריים:** החיד"א מסכים שבית שמאי יוצרים מאפיינים לתלמיד הראוי מתוך מטרה ראויה, לשמור שהתורה לא תפגע. החיד"א טוען שהתורה אינה זקוקה לשמירה זו מכיוון שהיא טומנת בתוכה את היכולת להביא את התלמידים למקום הראוי שמדברים עליו בית שמאי.

* תהליך הלמידה הוא תהליך יוצר שינוי במהותו, אדם שלומד בכלל ולומד תורה בפרט עובר בהכרח תהליך שינוי
* לימוד התורה מחבר בהכרח את הלומד לעולם הערכים של התורה ולכן כל אדם שילמד תורה יאמץ לעצמו את ערכיה.
* אנשים רבים מגיעים למצב של פושעים מכיוון שלא ניתנה להם ההזדמנות ללמוד, אך אם רק תינתן להם הזדמנות זו בוודאי שיעזבו את הפשע.

1. **בית הספר בשירות המבנה החברתי**

מכיוון שזכייה ביוקרה ובתגמולים זקוקה ללגיטימציה,1 ומכיוון שתעודת בית הספר מהווה לגיטימציה, יש להסכים להגדרת בית הספר ...האומרת שבית הספר בחברתנו הוא מכשיר ללגיטימציה להקצאת זכויות יתר, כלומר מכשיר המעניק לאי-שוויון בחלוקת התגמולים בחברה טעם וצידוק.2

על פי טעם וצידוק אלה, יגיעו בני המעמד הבינוני הלומדים בבית הספר הכללי לבית ספר סלקטיבי... ובסופו של דבר למוסד הכשרה אקסקלוסיבי, ויקימו משפחות של מעמד בינוני, שבניהן גם הם עתידים להצליח בבית הספר.3 בני המעמדות הנמוכים, לעומת זאת, לא יגיעו למוסדות חינוך "המייצרים" אנשים למעמד הבינוני, אלא יקימו משפחות כמו אלו שבהן נולדו, ועקב כך גם ילדיהן לא יפיקו תועלת בעתיד מבית הספר.4 ...

*בהכשילו את בני המעמד הנמוך, פועל בית הספר פעולה תכליתית שנודעת לה משמעות בחִברותם. הכישלון בבית הספר נועד להכינם לכישלון הצפוי להם בחיים ולהביאם לידי כך שישלימו עמו מראש.5 כלומר בית הספר אינו רק מנגנון ללגיטימציה של הקצאת זכויות יתר לחלק מאוכלוסיית תלמידיו; הוא גם מנגנון המכוון חלק אחר מאוכלוסיית התלמידים לכישלון הצפוי להם בחיים. את שני התפקידים האלה הוא ממלא בשליחות החברה... ורק במלאו את התפקיד הכפול, ממלא בית הספר את ייעודו בחברה.6*

צבי לם, לחץ והתנגדות בחינוך: מאמרים ושיחות, ספרית פועלים, תל-אביב, תש"ס, עמ' 111-112

**תחנה ראשונה:** מכיוון שזכייה ביוקרה ובתגמולים זקוקה ללגיטימציה,

**קו ותמרור עצירה:** "מכיוון שזכייה ביוקרה ובתגמולים זקוקה ללגיטימציה,"

**שאלה:** איזו לגיטימציה מעניקה החברה לזכייה ביוקרה ותגמולים?

**מסלולים אפשריים:** החברה הישראלית מצהירה על השוויון כערך מרכזי, אך מתאפיינת בפערים חברתיים מובנים. לאור חוסר ההלימה בין ההצהרות לבין המציאות נוצרת ציפייה להתפתחות תהליכים חברתיים שיש בהם תיקון אך בפועל מתרחשים תהליכים הפוכים, ניתן להסביר זאת במספר דרכים.

* ערך השוויון בחברה דמוקרטית מתייחס ליכולות של בני האדם, המימוש של יכולות אלה במציאות תלויה בכל אדם ובמאמץ שהוא מוכן להשקיע, והחברה מתגמלת על המאמץ.
* יישום ערך השוויון הוא תהליך סותר לכוחות אחרים הפועלים בחברה הם אלה שמעניקים את היוקרה והתגמולים.
* היוקרה והתגמולים שזוכים להם אלה שממוקמים גבוה בהיררכיה החברתית מגיעים מהשותפים לאותו מעמד בהיררכיה ולא מהחברה כולה או ממנהיגיה.

**תחנה שניה:** ומכיוון שתעודת בית הספר מהווה לגיטימציה, יש להסכים להגדרת בית הספר ...האומרת שבית הספר בחברתנו הוא מכשיר ללגיטימציה להקצאת זכויות יתר, כלומר מכשיר המעניק לאי-שוויון בחלוקת התגמולים בחברה טעם וצידוק.

**קו עצירה:** בחברה טעם וצידוק

**תמרור עצירה:** בית הספר בחברתנו הוא מכשיר ללגיטימציה להקצאת זכויות יתר

**שאלה:** כיצד הפך בית הספר למכשיר המעניק לאי שוויון טעם וצידוק?

**מסלולים אפשריים:** צבי לם טוען שהשגת תעודת בית ספר המציגה הישגים לימודיים גבוהים מאפשרת לאדם להגיע ליותר רווחה כלכלית, להכרה בתרבות אליה הוא שייך, לחיבור למוקדי כוח ועוד. הבנת התהליך שהפך את בית הספר והתעודה שהוא מקנה לבעלי עצמה מהותי להבנת תהליך שימור הפערים.

* בחברות רבות השכלה היא ערך מרכזי ולכן אדם שמוכן לקנות השכלה גם אם הדבר כרוך במאמץ זכאי לתגמולים חברתיים.
* תעודת בית הספר מאפשרת למערכות החברתיות למיין הין אלה שהם בעלי יכולת לבין אתה שהם אינם בעלי יכולת ולנתב את בעלי היכולת לטובת החברה.
* בני המעמד הגבוה בכל חברה רוצה לשמר המעמד בו היא נמצאת ויש לה כוח להפוך כל תהליך חברתי למכשיר בידה, בית הספר, שלא נועד לכך מלכתחילה, הוא רק אחד מהם.

**תחנה שלישית:** על פי טעם וצידוק אלה, יגיעו בני המעמד הבינוני הלומדים בבית הספר הכללי לבית ספר סלקטיבי... ובסופו של דבר למוסד הכשרה אקסקלוסיבי, ויקימו משפחות של מעמד בינוני, שבניהן גם הם עתידים להצליח בבית הספר.

**קן ותמרור עצירה:** "שבניהם גם הם עתידים להצליח בבית הספר"

**שאלה:** כיצד משעתקים בני המעמד הבינוני את ההצלחה שלהם?

**מסלולים אפשריים:** צבי לם מתאר את הדרך שעושים בני המעמד הבינוני כדי להצליח ובמיוחד כדי שגם בניהם יצליחו. הדרך שמתאר לם עוברת באופיים של בתי הספר והמוסדות להכשרה שבהם לומדים בני מעמד הביניים. חוב לבחון כיצד סלקטיביות ויוקרתיות מאפשרים הצלחה.

* תלמידים הלומדים בבתי ספר יוקרתיים וסלקטיביים לומדים להרגיש שהם הטובים ביותר, במיוחד ביחס לאלה שלומדים בבתי ספר כלליים, אמון זה ביכולת, מאפשר להם להצליח.
* תלמידים ממשפחות מעמד בינוני שלומדים בבתי ספר יוקרתיים רואים סביבם רק תלמידים דומים להם והם מתאימים את עצמם לרף הנדרש בבית ספר כזה.
* תלמידים מבתים מהמעד הבינוני מרגישים שהזכות ללמידה עוברת בירושה במשפחתם ולכן הם אינם מערערים על היכולת שלהם.

**תחנה רביעית:** בני המעמדות הנמוכים, לעומת זאת, לא יגיעו למוסדות חינוך "המייצרים" אנשים למעמד הבינוני, אלא יקימו משפחות כמו אלו שבהן נולדו, ועקב כך גם ילדיהן לא יפיקו תועלת בעתיד מבית הספר.

**קו עצירה:** "לא יפיקו תועלת בעתיד מבית הספר"

**תמרור עצירה:** "אלא יקימו משפחות כמו אלו שבהן נולדו"

**שאלה:** איזו ביקורת יש לצבי לם על המשפחות של בני המעמדות הנמוכים?

**מסלולים אפשריים:** צבי לם מתאר את שעתוק הכישלון של בני המעמד הנמוך באותה דרך שהוא מתאר את שעתוק ההצלחה בקרב בני מעמד הביניים. אפשר דרך הדברים של צבי לם לחשוף ביקורת הקיימת אצל המשתתפים על בני המעמד הנמוך שאינם מקימים משפחות שונות מאלה שבהן נולדו.

* בני המעמד הנמוך צריכים לדעת שאם המשפחות שלהם יהיו דומות למשפחות בהן גדלו בסולם הערכים, בתרבות ובמאפיינים, הם לא יוכלו להצליח.
* בני המעמד הנמוך לא דואגים לילדים שלהם ולכן הם לא מתאמצים להקים להם בתי ספר איכותיים שיקדמו אותם להצלחה.
* בית המעמדות הנמוכים צריכים להיאבק במערכת שמפלה אותם ולדרוש להקים להם בתי ספר שיאפשרו להם להתקדם.

**תחנה חמישית:** *בהכשילו את בני המעמד הנמוך, פועל בית הספר פעולה תכליתית שנודעת לה משמעות בחִברותם. הכישלון בבית הספר נועד להכינם לכישלון הצפוי להם בחיים ולהביאם לידי כך שישלימו עמו מראש.*

**קו עצירה:** ולהביאם לידי כך שישלימו עמו מראש

**תמרור עצירה:** הכישלון בבית הספר נועד להכינם לכישלון הצפוי להם בחיים

**שאלה:** מדוע חשוב לחברה להכין את בני המעמד הנמוך לכישלון הצפוי להם?

**מסלולים אפשריים:** צבי לם טוען שכישלונם של בני המעמד הנמוך בבית הספר נועד לשרת מטרה. פיתוח מנגנון חברתי למען השגת המטרה מעיד על מרכזיותה של המטרה. בירור הנחות היסוד העומדות בבסיס מטרה זו יאפשר להתמודד איתם ואף להפריך אותם.

* כל חברה צריכה חוטבי עצים ושואבי מים ועליה להכשיר חלק מן האנשים לתפקיד זה.
* החברה רוצה סדר חברתי, כך שכלאחד יודע לאיזה מעמד חברתי הוא שייך ומה תפקידו. כאשר בני מעמד מסוים מוכנים מראש לתפקידם הם אינם הורסים את הסדר החברתי.
* היכולת של בני המעמד הנמוך בעיני החברה נמוכה, ובכדי שלא יפתחו ציפיות להצלחה ולאחר מכן יתאכזבו היא מכינה אותם כבר משלב בית הספר למעמדם.

**תחנה ששית:** *כלומר בית הספר אינו רק מנגנון ללגיטימציה של הקצאת זכויות יתר לחלק מאוכלוסיית תלמידיו; הוא גם מנגנון המכוון חלק אחר מאוכלוסיית התלמידים לכישלון הצפוי להם בחיים. את שני התפקידים האלה הוא ממלא בשליחות החברה... ורק במלאו את התפקיד הכפול, ממלא בית הספר את ייעודו בחברה.*

**קו עצירה:** "ממלא בית הספר את ייעודו בחברה"

**תמרור עצירה:** את שני תפקדים אלו הוא ממלא בתפקיד החברה

**שאלה:** מדוע רק כאשר שני המנגנונים האלה פועלים המטרה של החברה מושגת?

**מסלולים אפשריים:** בית הספר מפעיל במקביל את שני המנגנונים, מכיוון שהם תלויים זה בזה. התלות הזו בין שני המנגנונים אינה מובנת מאליה והיה אפשר להניח שכל אחד מהם עשוי לפעול גם בנפרד, לכן יש צורך לבחון כיצד הפעולה במקביל היא זו שמאפשרת את השגת המטרה.

* אלה אינם שני מנגנונים אלא מנגנון אחד שמכוון את החברה כך שכל מעמד ישעתק את עצמו דור אחרי דור.
* במידה ורק המנגנון המעניק לגיטימציה להקצאת זכויות יתר יפעל, עלולים בני המעמד הנמוך שלא עברו את התהליך של המוכנות לכישלון לרצות לשנות את מעמדם ואף להצליח בכך.
* השקעת המשאבים במערכת החינוכית היא אדירה, החברה לא יכולה להרשות לעצמה שלא להשיג את המטרה.

1. **כל אחד עומד בתנאים של בית שמאי**

*ובית הלל - לכל אדם ישנה: ...**שמלמדים אפילו למי שאינו מבין תכף מה שאומר לו רבו, ואפילו אם פושע הוא - שלא נותן דעתו אחר כמה פעמים.1*

*וגם אינו צריך שיהיה עניו מקודם, כי בעסק התורה יצמיח קרן הענווה, כי התורה דרכיה דרכי נועם, וידריכהו לילך בדרך הענווה ושפלות, שבעודו לומד יכיר ערך האדם מועט, כי קצור קצרה ידו, ולא יבקש כבודו.2 ובן אבות הנה כל ישראל בני אברהם יצחק ויעקב אבות העולם שבזכותם הוא מה שזכינו לתורה.3*

# תרגום, חכם רחמים נסים יצחק פאלאג'י, אבות הרא"ש, חלק ב, אבות דרבי נתן, פרק ב, דפוס יצחק שמואל, איזמיר, תרכ"ט, עמ' ו

# **תחנה ראשונה:** *ובית הלל - לכל אדם ישנה: ...שמלמדים אפילו למי שאינו מבין תכף מה שאומר לו רבו, ואפילו אם פושע הוא - שלא נותן דעתו אחר כמה פעמים.*

**קו עצירה:** "אחר כמה פעמים"

**תמרור עצירה:** *שמלמדים אפילו למי שאינו מבין תכף מה שאומר לו רבו, ואפילו אם פושע הוא*

**שאלה**: מדוע מבחין הרב פאלאג'י בין אלה שמתקשים בלימוד לבין אלה שאינם מיישמים את הלימוד?

**מסלולים אפשריים:**הרב פאלאג'י מפריך את התנאים של בית שמאי. בתחילה הוא מתייחס לתנאי של החכמה, ומפריד בין אלה שאין להם יכולות לימודיות ובין אלה שאינם מקיימים את מה שהם לומדים. זיהוי הגורמים לאבחנה יאפשר להבין מדוע חכמה אינו תנאי ללימוד.

* הרב פאלאג'י רוצה להגיד שאסור לגזול את הזכות ללימוד גם אם נראה שיש לאדם יכולות נמוכות וגם אם הוא בוחר לא לקיים את מה שהוא לומד.
* הרב פאלאג'י חושב שההשפעה של התורה היא כל כך משמעותית שהיא יכולה ליצור שינוי מהותי גם ביכולות וגם ברצון של האדם.
* הרב פאלאג'י טוען שההגדרות לחוסר יכולת ולפשע הן חברתיות, ברגע שהחברה לא תהיה שיפוטית כלפי אנשים מסוימים, יתברר שהם לומדים כמו כולם.

**תחנה שניה:** *וגם אינו צריך שיהיה עניו מקודם, כי בעסק התורה יצמיח קרן הענווה, כי התורה דרכיה דרכי נועם, וידריכהו לילך בדרך הענווה ושפלות, שבעודו לומד יכיר ערך האדם מועט, כי קצור קצרה ידו, ולא יבקש כבודו.*

**קו עצירה:** "ולא יבקש כבודו"

**תמרור עצירה:** "כי בעסק התורה יצמיח קרן ענוה"

**שאלה:** כיצד משפיע לימוד התורה על האדם לקנות את הענווה.

**מסלולים אפשריים:** בהתייחסותו של הרב פאלאג'י לתנאי השני, הוא הופך את הענווה מתנאי למטרה. התפקיד העיקרי של לימוד התורה הוא התהליך, ולכן זה לו משנה כיצד האדם מתחיל את הלימוד אלא הדרך שהוא עובר. בתוך דבריו של הרב חשוב לבחון את הגורמים בלימוד התורה שמאפשרים את השינוי.

* עולם הערכים אליו מכוונת התורה הם ערכים חברתיים כמו חמלה, איכפתיות, צדקה וחסד ואלו ערכים שבהכרח מביאים את האדם להיות ענו.
* הלימוד חושף בפני האדם עולם כמעט אין-סופי של ידע וחכמה המאפשר לאדם להבין את גודלו האמתי והצליח לקנות את מידת הענווה.
* ההבנה שכל אדם באשר הוא בעל זכות ללמוד, מבהירה ללומד שאין לו בעלות על התורה דבר המאפשר לו ללמוד ענוה מהי.

**תחנה שלישית:** *ובן אבות הנה כל ישראל בני אברהם יצחק ויעקב אבות העולם שבזכותם הוא מה שזכינו לתורה.*

**קו עצירה:** "הוא מה שזכינו לתורה"

**תמרור עצירה:** "הנה כל ישראל בני אברהם יצחק ויעקב אבות העולם"

**שאלה:** כיצד מאפשר הרב פאלאג'י לצאת משעתוק פערים?

**מסלולים אפשריים:** הרב פאלאג'י מפריך גם את התנאי השלישי של בית שמאי, ההפרכה שלו לתנאי זה מערערת את כל התשתית להצבת תנאים ללמידה. הוא משתמש בטיעון שהלומד חייב להיות בן אבות ומפנה אותו נגדם. דרכו של הרב להפריך את הטענה מאפשר ת מספר דרכים להשתחרר משעתוק הפערים.

* הרב פאלאג'י פונה לאלה שנשארים בחוץ ואומר להם לא לוותר מכיוון שהם בעצם עומדים בכל תנאי שיוצב בפניהם וינסה למנוע מהם ללמוד.
* בטענה שכולם בניהם של אברהם יצחק ויעקב הוא משמיט את הקרקע מתחת להתנשאות ולשיפוטיות של אלה שנחשבים לבני אבות מכיוון שהאחרים הם בדיוק כמוהם.
* הטענה לשוויון בייחוס מונע מהחברה להשתמש בבית הספר כמכשיר שיקדם את בני המעמד הבינוני ויכשיר את בני המעמד התחתון לכישלון.